Speel speurder saam met Bolhuis | Netwerk24
Deur AJ Opperman 01 September 2018 15:00
Met rou eerlikheid én humor gaan die privaat speurder Mike Bolhuis vir kykers sy ander kant wys in die nuwe kykNET-reeks Bolhuis.
In dié reeks, vervaardig deur die omroeper en aanbieder Rian van Heerden, vat Bolhuis weer die spoor na sommige misdaadtonele en roer hy aktuele onderwerpe soos polisiebekwaamheid en dwelmmuile aan.
"Die ding van Mike," sê Van Heerden, "is hy draai nie doekies om nie. He speaks his mind. Jy het nog nie so iets op televisie gesien nie. Dit sal jou raak. Hy praat op 'n stadium baie openhartig oor die dood van sy broer."
Die reeks begin in Oktober op kykNET en kyk na sake soos die Delmas-moorde waar 'n babaseuntjie en sy kinderoppasser vermoor is en die Knysna-moorde waarin drie mense gesterf het in wat na die werk van 'n reeksmoordenaar lyk.
"Mike het honderde sake in sy loopbaan hanteer," sê Van Heerden.
"Ons het eerstens saam gaan sit en dink watter temas ons wil hanteer. Toe begin die harde werk; dit het baie tyd en navorsing geverg. Daar was hope lêers."
Daar was die finansiële konsultant Willie Steenkamp, hoof van 'n internasionale beleggingsmaatskappy, Wurban, wat verdwyn het nadat hy beleggers winste belowe het; en Ralph Haynes, "Godfather van die Wes-Rand", wat in 2011 verdwyn het nadat hy in 'n helikopter by die Kitty Hawk-lughawe in die ooste van Pretoria opgestyg het.
Van Heerden het minstens vier keer voorheen met Bolhuis onderhoude gevoer, wat die joernaalprogram Voorblad en sy geselsprogram Rian, albei op kykNET, insluit.
Hulle wil met die reeks ook nuwe inligting oor hierdie sake na vore bring.
"Daar is soveel inligting daar buite. Oor hoe om jouself te beskerm, hoe om nie dieselfde foute te maak nie. En wat het intussen gebeur ná daardie sake? En wat kan 'n mens uit hierdie sake leer? 'n Mens wil praat met die partye aan albei kante van die saak.
Soms was dit moeilik, want party mense wou nie praat nie; ander is dalk oorsee, en dan moes 'n mens weer 'n ander roete kies."
Hulle moes dikwels weer die misdaadtonele gaan besoek, asook tonele waar slagoffers gevind is.
"Ons gebruik argiefmateriaal en sommige gebeure word herskep."
Van Heerden het die onderhoude behartig, maar hy verskyn nie self in die reeks nie. Sy stem word wel gehoor.